softcatala/Softcatala-Web-Texts-Dataset huggingface dataset:
CosmoCaixa
2016-03-24 23:17:51

CosmoCaixa és l'aplicació que permet accedir a tots els espais dels museus CosmoCaixa de Barcelona i Madrid mitjançant vídeo i imatges, consultar els horaris disponibles i els serveis oferts així com comprar les entrades. 

Característiques principals: 

  * Accés a Espais permanents. Podeu informar-vos de tots els espais disponibles durant tot l'any. 
  * Accés a Exposicions temporals. Podeu informar-se de les exposicions actuals que només estan disponibles per un període de temps limitat. 
  * Accés a Més informació. Accediu a tota la informació del museu: presentació, horaris, preus, transport, venda d'entrades, vídeos i imatges.
Cyberduck
2016-03-24 23:17:55

El Cyberduck és un client d'FTP i SFTP molt fàcil d'utilitzar però molt avançat que mitjançant el senzill concepte d'arrossegar/deixar anar o el doble clic permet fer tot tipus d'operacions ens entorns remots. No només suporta el clàssic FTP sinó que també permet treballar amb serveis d'Amazon S3, Cloudfront o WebDAV. Si sou programadors o usuaris avançats i voleu editar directament els fitxers remotament només heu de fer doble clic en els fitxers i s'obriran en el vostre editor preferit, i quan deseu dins l'editor ho sincronitzarà amb el servidor. Així de simple! Cyberduck és compatible amb els editors següents: 

  * SubEthaEdit
  * TextWrangler
  * Text-Edit Plus
  * TextMate
  * mi
  * Smultron
  * JeditX
  * CSSEdit
  * CotEditor
  * skEdit
  * PageSpinner

A més a més, també podreu continuar utilizant el "Quick Look" del Finder i previsualitzar els continguts del fitxer, com si fossin una carpeta més del vostre sistema
CÀTix
2016-03-24 23:18:00

La CÀTix és una distribució Linux basada en Debian que funciona completament des del DVD, memòria USB, xarxa o disc dur. No cal que l'instal·leu, poseu el DVD, engegueu l'ordinador i ja podeu utilitzar el Linux. Reconeixerà automàticament el maquinari del vostre ordinador. Es pot fer servir per aprendre Linux, com a sistema operatiu portàtil, com a disc de rescat o com a sistema operatiu del vostre ordinador. No cal instal·lar res al disc dur perquè funcioni: a mesura que es necessiten els programes es descomprimeixen des del DVD en temps real. I si voleu podeu instal·lar-lo molt fàcilment. Pot instal·lar-se en una partició, en un directori i fins i tot en un fitxer. La CÀTix és una distribució desenvolupada a Catalunya i és íntegrament en català.
DIEC2 en línia
2016-03-24 23:18:07

El Diccionari de la llengua catalana de l’Institut d’Estudis Catalans (DIEC) és l’obra de referència que estableix la normativa lèxica de la llengua catalana. D’ençà de la seva publicació, l’abril de 2007, la segona edició del DIEC ha estat objecte de diverses actualitzacions. A través d’aquesta aplicació, l’Institut posa a l’abast dels usuaris la versió completa i més actual de l’obra, que incorpora periòdicament les esmenes que són aprovades.
Darktable
2016-03-24 23:18:12

Potent aplicació lliure per gestionar el vostre flux de treball en fotografia digital i pel revelat d'imatges RAW. Proporciona un entorn complet per al fotògraf amb una "taula de llum" virtual per visionar, classificar i fer recerques d'imatges en el vostre catàleg fotogràfic personal, així com una "cambra fosca", on podeu processar cada fotografia, fent servir una àmplia col·lecció de mòduls de tractament d'imatges. El darktable permet manipular imatges en multitud de formats, però és en el revelat d'imatges RAW on el programa mostra més plenament tot el seu potencial. Tot el processat es realitza en 32 bits en coma flotant, per preservar en tot moment el màxim de detall i definició de color captat per la càmera. I a la vegada tots els tractaments aplicats per l'usuari es fan de forma no destructiva: les dades originals de la imatge es matenen sempre inalterades. Desenvolupat a partir de les llibreries GTK (entorn GNOME), el darktable és una aplicació inclosa ja en la majoria de dsitribucions Linux més populars. A la web del projecte darktable trobareu enllaços a repositoris específics per a diverses distribucions Linux (i també OS X i Solaris) que contenen les versions més recents del programa, així com accés al codi font, pel cas en que us calgui compilar-lo vosaltres mateixos. Disponible la traducció completa al català a partir de la versió 1.6.0 del programa. Si feu servir una distribució Linux configurada en català, ja no haureu de fer res per triar el català en el darktable, us apareixerà de forma automàtica. Per a més informació, podeu consultar: <http://ca.wikipedia.org/wiki/Darktable>
Debian
2016-03-24 23:18:17

Debian és un sistema operatiu completament lliure i desenvolupat íntegrament per voluntaris. Debian utilitza el kernel Linux (el nucli d'un sistema operatiu), si bé la majoria de les eines bàsiques provenen del projecte GNU; és per això el nom GNU/Linux. Basada en l'escriptori GNOME, completament traduït al català, hi inclou més de 18.733 paquets, programari precompilat distribuït en un format que fa més senzilla la instal·lació a l'ordinador, els principals del quals disponibles en català. Debian destaca per la seva disponibilitat per a un gran nombre d'arquitectures de maquinari. Les versions que us n'oferim són les més baixades de 32 i 64 bits: 

  * DVD: per instal·lar des d'un DVD
  * Live: per iniciar sense instal·lar, i poder decidir si instal·lar o no.
  * Netinst: les que permeten la instal·lació a través d'Internet, amb una mida molt més petita.

Totes elles es poden utilitzar també en memòries USB. Si voleu altres versions, per a altres arquitectures o suports, visiteu el lloc web de Debian: «[Obtenir Debian](https://www.debian.org/distrib/)»
Defraggler
2016-03-24 23:18:22

El Defraggler és una eina que us permet compactar les unitats el vostre equip. Contràriament a la majoria d'utilitats d'aquest tipus, no només podeu compactar unitats, també podeu indicar fitxers o carpetes. Entre les seves funcionalitats, destaquen: 

  * Optimització ràpida del disc dur amb l'opció Quick Defrag
  * Organització de l'espai lliure del dic per prevenir la fragmentació 
  * Compactació mentre dormiu. Programació diària, setmanal o mensual 
  * Suport complert per a sistemes Windows 
  * Compactació en iniciar l'equip dels fitxers del sistema 
  * Suport per a 37 llengües 



## Programes similars o relacionats

[UltraDefrag](/wiki/Rebost:UltraDefrag "Rebost:UltraDefrag")

[CCleaner](/wiki/Rebost:CCleaner "Rebost:CCleaner")
Dia
2016-03-24 23:18:27

El Dia és un programa de creació de diagrames que és addient per dissenyar fluxos de treball, dissenys URL, configuracions de xarxes, circuits o altres tipus de diagrames en dues dimensions. Es compatible amb els formats EPS, SVG, DXF, CGM, WMF, PNG, JPEG, VDX (format del Visio de Microsoft). El Dia és una alternativa al Visio, el programa de diagrames de Microsoft. Nota: el procés d'instal·lació per a Windows no és en català. El programa es mostrarà en l'idioma de la configuració del sistema. Per a tenir-lo en català heu de tenir la vostra configuració del sistema en català.
Diccionari català de partició de mots
2016-03-24 23:18:31

El Diccionari de partició de mots en català, de Riurau Editors, és un recull de patrons que permet partir els mots a final de línia de forma correcta als documents del LibreOffice i OpenOffice.org en qualsevol llengua o plataforma (Windows, Linux, OSX). També teniu disponible el diccionari en format text pla per a poder-lo usar en altres programes, com ara l'Adobe Indesing. Aquest diccionari fa la partició de mots en català de manera correcta per a pràcticament totes les paraules contingudes en els diccionaris normatius. S'hi segueixen els mateixos criteris que els diccionaris d'Enciclopèdia Catalana 

## Instal·lació

  1. Instal·leu l'extensió fent doble clic sobre el fitxer baixat.
  2. Tanqueu el LibreOffice.
  3. Tanqueu també l'inici ràpid del LibreOffice.
  4. Reinicieu el LibreOffice.
  5. Habiliteu la partició de mots des del menú Format -> Paràgraf -> pestanya Flux del text.

Nota important per a l'ús en el LibreOffice i l'OpenOffice.org: Aquest diccionari tracta correctament el cas de la ela geminada a final de ratlla, però la partició s'ha d'activar des de la pestanya Flux del text de la finestra de format del paràgraf. Si feu servir l'altre mètode, l'entrada del menú Eines/Llengua/Partició de mots, les eles geminades no queden ben partides. És un error ja ha estat informat als desenvolupadors dels paquets ofimàtics.
Diccionari català de sinònims per al LibreOffice
2016-03-24 23:18:35

El Diccionari català de sinònims per al LibreOffice conté les dades de l'Openthesaurus-ca. És un diccionari català lliure de sinònims, antònims i mots afins per al LibreOffice (i també l'Apache OpenOffice). Funciona en qualsevol plataforma (Windows, Linux, OSX) i llengua (català, espanyol, francès, anglès, etc). Aquesta versió té més de 5.000 entrades. Aquest diccionari s'instal·la amb el LibreOffice en català, per tant només cal que l'instal·leu si heu instal·lat el LibreOffice en una altra llengua o per a usar-lo en l'Apache OpenOffice. També podeu consultar el contingut en línia al [diccionari de sinònims](http://www.softcatala.org/diccionari_de_sinonims) web de Softcatalà. 

## Instal·lació

  1. Baixeu l'extensió.
  2. Instal·leu l'extensió fent-hi doble clic (si teniu problemes amb la instal·lació llegiu la Nota 2).
  3. Tanqueu el LibreOffice (o l'Apache OpenOffice).
  4. Tanqueu també l'inici ràpid del LibreOffice (o de l'Apache OpenOffice).
  5. Reinicieu el LibreOffice (o l'Apache OpenOffice).
  6. Useu el diccionari de sinònims.

Nota: El número de la versió a Baixada fa referència a la versió del diccionari, no pas a la versió del LibreOffice. Nota 2: El fitxer de la baixada té extensió oxt. Alguns usuaris ens han informat que en baixar-se aquest fitxer, l'extensió del fitxer canvia, automàticament, per zip. Això és problemàtic, cal que el fitxer tingui l'extensió correcta per a poder-lo instal·lar correctament. Si és el vostre cas, només heu de canviar l'extensió zip per oxt per poder fer servir l'extensió al LibreOffice. Qualsevol problema relacionat amb la instal·lació, comuniqueu-lo al fòrum de Softcatalà.
DigiKam
2016-03-24 23:18:39

El digiKam és un programa de gestió de fotos per a l'escriptori KDE. Està dissenyat per a importar, organitzar i exportar les nostres fotografies digitals a l'ordinador. Accepta els formats d'imatge més utilitzats, i pot organitzar les imatges en àlbums basats en directoris, o dinàmicament per data, línia temporal o etiquetes. Els usuaris poden afegir puntuacions a les imatges, cercar a través d'elles i desar-les en carpetes intel·ligents. Amb connectors, es poden exportar els àlbums a Flickr, Gallery2, fitxers KML (Google Earth i Google Maps), Simpleviewer, enregistrar-les en un CD o crear galeries web. Entre les seves característiques, destaquen: 

  * Funcionament amb imatges de 16 bits/colors/píxels.
  * Funcionament de gestió de color complet.
  * Compatible amb JPEG-2000 de forma nadiua.
  * Geolocalització de les imatges.
  * Barres laterals amples.
  * Paràmetres avançats de descodificació d'imatges RAW.
  * Opcions avançades de descàrrega des de la càmera.
  * Gestió avançada d'etiquetes.

La forma més fàcil d'instal·lar-lo a Linux és mitjançant els repositoris. Per instal·lar-lo a Windows, heu de fer-ho a través de l'instal·lador del KDE per a Windows. Cliqueu a l'enllaç de descàrrega de Windows d'aquesta fitxa i us durà a la fitxa del KDE al Rebost, des d'on podreu descarregar l'instal·lador per a Windows.
EMule
2016-03-24 23:18:44

L'eMule és un programa de compartició de fitxers P2P que es basa en la xarxa de l'antic eDonkey2000 (eD2K) i Kad, però que ofereix moltes més característiques i és programari lliure (llicència GPL). 

L'eMule presenta les característiques més avançades dels programes de compartició de fitxers: permet compartir tot tipus de fitxers, aturar i reprendre la descàrrega en qualsevol moment, descarregar des de diversos usuaris alhora, seleccionar usuaris, seleccionar l'amplada de banda consumida... A més, un cop començada la descàrrega, l'usuari passa a compartir amb la resta de la comunitat el fragment del fitxer ja descarregat, la qual cosa incrementa enormement la disponibilitat d'un fitxer. Assigna un únic identificador a fitxers iguals, de manera que es poden incloure enllaços a aquests fitxers a les pàgines web, la qual cosa permet la creació d'un servidor deslocalitzat. 

A més a més, permet enviar missatges entre els usuaris, iniciar sessions de xat i estadístiques de tot tipus: amplada de banda consumida en tot moment, demanda dels fitxers compartits per l'usuari, nombre de bytes baixats i pujats de la xarxa..... 

La xarxa eDonkey2000, de la qual l'eMule és client, és una xarxa a mig camí entre les xarxes d'un únic servidor central i les xarxes sense servidors (com Kad). Està integrada per múltiples servidors que els usuaris van creant i anul·lant amb el temps. Degut a aquesta característica, convé tenir una llista de servidors com més actualitzada millor. La forma més senzilla d'aconseguir una llista de servidors actualitzada de l'eMule és fer una cerca, per exemple al Google, de "emule server list", sense les cometes, i afegir al programa la llista obtinguda ("add to eMule") amb l'eMule funcionant. 

  
Nota: El procés d'instal·lació no és en català. Si teniu activat el català com a configuració regional del Windows, el programa el detectarà en executar-se; si no, heu d'anar a Preferences/General/Language i triar Catalán.

Nota Linux: L'eMule és funcional a Linux mitjançant WINE.
Ekiga
2016-03-24 23:18:54

El telèfon per a programari Ekiga és una aplicació per a l'escriptori GNOME per a videoconferència i VoIP (veu per IP), també disponible pel Windows. L'Ekiga utilitza tant el protocol SIP com el protocol H.323. Permet l'ús de molts còdecs d'àudio i vídeo, i pot interoperar amb el Microsoft NetMeeting i qualsevol altre programari que sigui compatible amb SIP. 

Entre les seves característiques, destaquen: 

  * Agenda amb marcatge ràpid. 
  * Historial avançat de trucades. 
  * Videoconferència a pantalla sencera. 
  * Modes de resposta automàtica, no molesteu i desviament de trucades. 
  * Transferència de trucades (SIP i H.323). 
  * Trucada en espera (SIP i H.323). 
  * Missatgeria instantània bàsica (SIP). 
  * Xat de text (SIP i H.323). 
  * Àudio i Vídeo (SIP i H.323). 



La manera més fàcil d'instal·lar-lo a Linux és mitjançant els repositoris.
El Joc dels Gens
2016-03-24 23:18:58

El Joc dels Gens és un micromón de genètica mendeliana, útil per a quart d'ESO, Batxillerat o primers cursos universitaris. El programa planteja problemes en un context quotidià. Permet veure la relació entre genotip i fenotip (manipulació genètica), els processos biològics que es realitzen durant un encreuament (encreuament detallat), els resultats esperats d'un encreuament (taula de Punnett), fer encreuaments i veure'n els resultats i presentar un petit informe amb les conclusions.
El meu tren
2016-03-24 23:19:07

## Descripció

Esteu cansats de no saber mai per què el vostre tren no arriba? No n'esteu segurs de quin tren és el que heu d'agafar? Heu de donar moltes voltes per Internet fins a trobar les dades d'atenció al client o el formulari de devolució Xpress? El meu tren és l'aplicació ideal pels usuaris de Ferrocarrils de la Generalitat de Catalunya (FGC) i Rodalies de Catalunya (Renfe). Què hi trobareu dins l’aplicació? 

  * L'estat del servei actualitzat en temps real, amb la possibilitat d'activar les notificacions per tal d'avisar sense necessitat d'accedir dins l'aplicació.
  * El cercador d’horaris i de rutes per tal de veure de manera molt clara les següents sortides i la informació referent al trajecte.
  * El formulari de Devolució Xpress i els justificants de retard de Rodalies de Catalunya.
  * Les tarifacions dels bitllets, tant dels senzills com dels inclosos dins dels diferents sistemes tarifaris integrats (Barcelona, Lleida, Tarragona i Girona).
  * La informació d'atenció al client, inclosos els telèfons de contacte i els comptes oficials de Twitter.
  * El mapa i el llistat de les diferents zonificacions de l’Àrea Metropolitana de Barcelona, del qual n’és propietat l’Autoritat del Transport Metropolità.
  * L’escriptori de lectura eBiblio, que us permet tenir un ampli ventall de llibres de tots els àmbits preparats per ser llegits directament des del vostre dispositiu mòbil (e-books) de manera gratuïta amb el Carnet de Biblioteca Pública.



## Més informació

Si necessiteu més informació, teniu un suggeriment o voleu informar d'un problema?, podeu contactar amb els desenvolupadors mitjançant el correu electrònic, [elmeutren@elmeutren.app](mailto:elmeutren@elmeutren.app).
Residus
2016-03-24 23:19:18

Separar els residus, és la nostra responsabilitat. I és que fer-ho bé és ben fàcil. Amb aquesta aplicació trobaràs fàcilment on has de llençar cada residu per a reciclar-lo correctament. Fent-ho així, optimitzarem l’eficiència del procés de reciclatge i tractarem millor el medi ambient. La correcta gestió dels residus fa estalviar diners als municipis i a tu. La recollida selectiva consisteix a recollir separadament les diferents fraccions dels residus municipals amb la finalitat de poder-les reciclar. La recollida selectiva i el reciclatge permeten estalviar recursos escassos i part de l'energia necessària per a la fabricació dels productes. L'aspecte bàsic de la recollida selectiva és la selecció que els ciutadans i els comerços realitzen dels productes recuperables i que, posteriorment, l'administració s'encarrega de gestionar. Aquesta aplicació està emmarcada dins la campanya de recollida selectiva Envàs, on vas? de l'Agència de Residus de Catalunya per tal de conscienciar els ciutadans que dipositin correctament els residus generats a les llars.
Epiphany
2016-03-24 23:19:23

L'Epiphany és el navegador web oficial de l'escriptori GNOME. El seu objectiu és ser simple i fàcil d'utilitzar. L'Epiphany mostra les pàgines web a la mateixa velocitat i precisió que altres navegadors populars, com el Firefox. A més a més, proporciona una interfície d'usuari elegant i sense complicacions que s'ajusta perfectament amb el GNOME. Ha estat traduït a més de seixanta llengües, entre elles el català. 

Entre les seves característiques, destaquen: 

  * Seguretat: mostra clarament les pàgines segures, bloqueig de finestres emergents, rebuig de galetes de llocs web sospitosos, emmagatzematge de contrasenyes en un lloc segur. 
  * Interfície d'usuari personalitzable. 
  * Preferits intel·ligents. 
  * Extensions i connectors, per a augmentar-ne les funcions. Els connectors del Firefox funcionen a l'Epiphany. 



La forma més fàcil d'instal·lar-lo a Linux és mitjançant l'opció Afegeix/Suprimeix del menú Aplicacions del GNOME.
Evince
2016-03-24 23:19:27

L'Evince és un visualitzador de documents per a l'escriptori GNOME. Actualment admet els formats pdf, postscript, djvu, tiff i dvi. L'objectiu de l'Evince és reemplaçar els diversos visualitzadors de documents que actualment existeixen a l'escriptori GNOME per un de sol. Entre les seves característiques, destaquen: 

  * Cerca integrada que mostra el nombre de resultats i marca els resultats a la pàgina
  * Miniatures de pàgines per a una ràpida referència i la navegació de les pàgines
  * Indexació de pàgines en els documents que ho admeten, augmentant-ne la velocitat de visualització
  * Selecció de text a documents en format pdf
  * Permet la visualització de dues pàgines alhora (esquerra, dreta)

La forma més fàcil d'instal·lació a Linux és mitjançant els repositoris. Avís: L'instal·lador del Windows és en anglès, però si el sistema operatiu és en català, el programa un cop instal·lat s'obrirà en aquesta llengua.
Evolution
2016-03-24 23:19:32

L'Evolution és un gestor d'informació personal i de treball en grup per a l'escriptori GNOME. Combina aplicacions de correu electrònic, calendari, agenda, anotacions i llista de tasques. Forma part del conjunt de programes GNOME Office. La seva interfície gràfica i funcionalitat imita bastant el Microsoft Outlook, sent-ne una alternativa completa i eficaç. Entre les seves característiques, destaquen: 

  * Control intel·ligent de correu brossa
  * Carpetes de cerques
  * Seguretat integrada (GPG i S/MIME)
  * Integració amb l'escriptori (miniaplicacions, Pidgin, Planner i altres)
  * Filtres per al d'organitzar el correu
  * Indexació automàtica dels missatges, per a una cerca més fàcil i ràpida
  * Integració amb serveis externs de calendaris web
  * Permet l'ús de servidors de col·laboració, com l'Exchange 2000/2003 i GroupWise
  * Gestió de múltiples comptes

La manera més fàcil d'instal·lar-lo a Linux és a través dels repositoris.
FGC
2016-03-24 23:19:42

FGC App és l’aplicació oficial de Ferrocarrils de la Generalitat de Catalunya. Descarregueu-vos aquesta aplicació al vostre mòbil i podreu conèixer l’horari i l’itinerari dels vostres trajectes, els preus dels bitllets, consultar la xarxa i les estacions d’FGC i saber en temps real les incidències que afecten el servei. A més a més, FGC App està dotada d’un sistema de localització que us donarà la possibilitat de saber quina és l’estació d’FGC més propera en tot moment. L’aplicació permet configurar-se en català, castellà i anglès.
Facausa
2016-03-24 23:19:46

El Facausa és un complet programa de facturació per a PIMEs. Aquest programa té les següents característiques: 

  * Multiempresa: Permet portar diverses empreses a la vegada.
  * Facturació directa: Control de les factures de clients i de proveïdors
  * Albarans d'entrada i sortida: La facturació es pot realitzar automàticament a partir dels albarans.
  * Control i gestió d'estocs: El control d'estocs es realitza automàticament en introduir factures o albarans.
  * Els productes es podran agrupar per famílies i subfamílies.
  * Generació de "autofactures" i "autoalbarans": Permet fer una programació de quotes per períodes, realitzant-se una facturació automàtica.
  * Gestió de Pressupostos: Automatitza el pas de pressupostos a factures.
  * Gestió de rebuts: Es podran treure per impressora o mitjançant un disquet (Q19).
  * Treballar amb qualsevol tipus de moneda: Amb o sense decimals (pessetes, euros...).
  * Control d'amortitzacions : Tenir un control sobre els béns adquirits per l'empresa.
  * Permet guardar un històric dels anys anteriors.
PostFacturació
2016-03-24 23:19:50

El Facturació és un programa per a petites i mitjanes empreses. Entre les seves característiques, destaquen: 

  * Multimagatzem (màxim 20)
  * Multitarifes
  * Multi IVA (Estat espanyol) / TVA(Estat francès) i RE (màxim 4 tipus)
  * Banca electrònica
  * Idiomes d'impressió de documents externs: català, francès, espanyol, italià i anglès
  * Magatzem:inventari i històric d'articles, manteniment d'estocs, intercanvis de magatzem, llista de preus de cost i venda, llista d'existències per magatzem, impressió d'etiquetes de productes
  * Compres: comandes (pagaments fraccionats/venciments), albarans, gestor de proveïdors, mailing a proveïdors (cartes / sobres / etiquetes), consums per proveïdors/productes, diari de compres, condicions per proveïdor
  * Vendes: albarans, facturació, gestor de clients, mailing a clients (cartes/sobres/etiquetes), edició de patrons de cartes estàndards, control de riscs/passiu, consums per clients/productes, diari de vendes, condicions de clients i tarifes, condicions per articles/famílies, activitats de clients, agents/comercials, comissions agent segons tarifa i descomptes, vendes i liquidacions per agents, edició de rebuts segons condicions de pagament
  * Comptabilitat: tancament anual en qualsevol moment de l'any següent, llibre d'ingressos i despeses (EDS), comptabilització d'IVA/TVA - RE suportat/repercutit, situació permanent de beneficis/pèrdues
  * Altres: exportació lliure de dades, estadístiques permesos de Compres -Vendes
  * Versions: Monolloc (des d'un sol ordinador alhora), Multilloc (en xarxa TCP/IP sense límit d'ordinadors alhora). Ambdues versions només poden treballar amb un sol NIF/CIF de facturació però poden ser instal·lades tantes vegades i en tants llocs com es vulgui.
Fedora
2016-03-24 23:19:54

Fedora és un sistema operatiu basat en Linux que permet als seus usuaris accedir al darrer [programari lliure i de codi obert](https://www.gnu.org/philosophy/free-sw.html) d'una forma segura i estable amb una administració senzilla. Us oferim la baixada de Fedora Workstation, la versió d'escriptori de 64 bits amb DVD basada en GNOME. Per a les edicions de Fedora Cloud i Fedora Server, visiteu [getfedora.org](https://getfedora.org/ca/), per a altres edicions, p. ex KDE, XFCE, LXDE, visiteu [Fedora Spins](http://spins.fedoraproject.org/ca/).
FileZilla
2016-03-24 23:19:59

El FileZilla és un client FTP per a Windows, Linux, FreeBSD i MacOS X. És programari lliure i de codi obert, amb llicència GPL. Permet l'ús d'FTP, SFTP i FTP sobre SSL. La finestra principal es divideix en quatre parts diferenciades, que són l'administrador de llocs, el registre de missatges, la vista de fitxers i directoris i la cua de transferències. L'administrador de llocs, a dalt de tot, permet a l'usuari crear una llista de llocs FTP cadascun associat amb les seves dades de connexió, incloent el nombre de port a usar i si es tracta d'una sessió anònima o amb identificació. En aquest últim cas es guarda el nom d'usuari i opcionalment la contrasenya. El registre de missatges, sota l'administrador de llocs, és una consola on es mostren les ordres enviades al servidor remot i les respostes d'aquest. La vista de fitxers i directoris, situada sota el registre de missatges, proporciona una interfície gràfica semblant a un navegador de fitxers que permet navegar per les carpetes i veure i alterar els seus continguts tant a la màquina local com a la remota. Els usuaris poden arrossegar i deixar anar fitxers i directoris entre els ordinadors local i remot. La cua de transferències, situada a la part de baix de la finestra, mostra en temps real l'estat de cada transferència activa o en cua. Nota Windows: La instal·lació és en anglès i a l'acabar mostra el programa en l'idioma del vostre sistema. Si no us apareix en català, aneu a Edita>Paràmetres>Llengua i trieu el català.  

### Avís important

AVÍS: Ens cal gent per garantir que les properes versions d'aquesta aplicació continuïn en català. [Voleu ajudar-hi](/wiki/Projectes/Rebost/Traduccions "Projectes/Rebost/Traduccions")?
Firefox en català
2016-03-24 23:20:05

Les característiques principals del Firefox en català són la rapidesa i la facilitat d'instal·lació i d'utilització. És una aplicació molt lleugera i ràpida, alhora que compleix amb els principals estàndards d'Internet. El navegador incorpora un gran nombre de funcions que en faciliten la utilització: plenament funcional només amb el teclat, barra d'eines personalitzable, administrador de marcadors, integració de [cercadors d'Internet](/wiki/Projectes/Mozilla/Motors_de_cerca "Projectes/Mozilla/Motors de cerca"), blocatge de les finestres emergents no sol·licitades, navegació ràpida en pestanyes separades per a cada web que es visita, administrador de contrasenyes, baixada automàtica i simple de fitxers, protecció contra el seguiment, instal·lació de certificats, etc. Nota: en les plataformes mòbils Android i iOS, el Firefox apareix en la llengua configurada en el sistema operatiu. Si voleu la interfície del Firefox en català configureu l'aparell en català com a primera llengua (instruccions per a l'[Android](https://www.softcatala.org/ordinadors-i-mobils-en-catala/tutorials/configurar-android-en-catala/) i l'[iOS](https://www.softcatala.org/ordinadors-i-mobils-en-catala/tutorials/configurar-ios-en-catala/)), així assegureu que sol·liciteu contingut en català en navegar per Internet. Alternativament, podeu configurar la interfície en català de forma independent de la llengua de l'aparell anant a Paràmetres > General > Llengua. 

## Ajuda

  * [Com instal·lar el Firefox](/wiki/Projectes/Mozilla/Firefox/Instal%C2%B7laci%C3%B3_del_Firefox "Projectes/Mozilla/Firefox/Instal·lació del Firefox"). Llegiu-ho especialment els usuaris de Linux.
  * [Ajuda oficial](http://support.mozilla.com/ca/kb)



## Complements

Si teniu el navegador en una altra llengua i el voleu tenir també en català, podeu instal·lar la versió i els paquets de llengua següents:

  * [Firefox en valencià](https://www.softcatala.org/programes/firefox-en-valencia/): l’instal·lador complet del navegador però amb la interfície en valencià.
  * [Paquet d'interfície en català](https://www.softcatala.org/programes/paquet-catala-per-al-firefox/ "Rebost:Paquet català per al Firefox"): només el paquet de llengua en català.
  * [Paquet d'interfície en valencià](https://www.softcatala.org/programes/paquet-catala-valencia-per-al-firefox/ "Rebost:Paquet català \(valencià\) per al Firefox"): només el paquet de llengua en valencià.

Poden fer-vos servei, també, les extensions següents:

  * Diccionaris: [català (general)](https://www.softcatala.org/programes/corrector-ortografic-de-catala-general-per-a-mozilla/ "Rebost:Corrector ortogràfic de català \(general\) per a Mozilla") \- [català (valencià)](https://www.softcatala.org/programes/corrector-ortografic-de-catala-valencia-per-a-mozilla/ "Rebost:Corrector ortogràfic de català \(valencià\) per a Mozilla")



## Referències

  * [Mozilla.cat](http://www.mozilla.cat/): amb moltes notícies sobre el navegador.
  * [Pàgina d'entrada del Firefox en català](http://www.firefox.cat)
  * [ Comparativa Firefox vs. SeaMonkey](/wiki/SeaMonkey_vs_Firefox-Thunderbird "SeaMonkey vs Firefox-Thunderbird")
Freeciv
2016-03-24 23:20:22

El Freeciv és la versió lliure i evolucionada d'un dels videojocs més coneguts, el Civilization II. És un joc d'estratègia i simulació històrica que us permet de liderar la vostra nació al llarg de la història, amb diferents règims polítics, descobrint tecnologies i fent aliances o guerres amb els veïns. Podeu triar la nació amb què voleu jugar incloent-hi la catalana, amb una llista de ciutats de tots els Països Catalans en la grafia catalana correcta. 

  


Nota Windows: La instal·lació és en anglès. Quan us doni l'opció, trieu Additional Languages>ca (català). Si teniu cap problema seguiu [les instruccions](http://ca.freeciv.wikia.com/wiki/PMF:Temes_t%C3%A8cnics#Com_puc_canviar_la_llengua_del_meu_client.2Fservidor.3F).

Nota Linux: La forma més fàcil d'instal·lar-lo és a través dels repositoris de la distribució. Si teniu cap problema seguiu [les instruccions](http://ca.freeciv.wikia.com/wiki/PMF:Temes_t%C3%A8cnics#Com_puc_canviar_la_llengua_del_meu_client.2Fservidor.3F).
Funcions per a Java
2016-03-24 23:20:27

Funcions per a Java és un programa didàctic que representa funcions definides de forma explícita o de forma numèrica mitjançant una taula de doble entrada. 

El seu objectiu principal és ajudar els alumnes a aprehendre una gran majoria dels conceptes lligats amb les funcions. Així, la majoria de les opcions dels menús són referències directes lligades amb ells, és a dir: (Una funció) Imatge, Antiimatge, Arrels, Discontinuïtats aïllades, Màxims, Mínims, Punts d'inflexió, Derivada en un punt, Integral definida, Integral de línia, Intervals de creixements, Intervals de decreixement, Intervals de concavitat, Intervals de convexitat, Funció derivada, Segona derivada, Funció integral, Talls i Àrea entre dues funcions. 

El programa Funcions per a Windows traduït a Java (la versió que us oferim) permet ser executat a Linux (Linkat, LliureX, Ubuntu, Debian...), OSXOS, Windows, etc, i a tots els sistemes operatius que incorporin la màquina virtual del Java a partir de la versió 1.4. Incorpora dos manuals amb molts exemples d'utilització.
GFTP
2016-03-24 23:20:32

El gFTP és un client lliure per a transferència de fitxers (FTP) per a sistemes basats en Unix (com GNU/Linux). Entre les seves característiques, destaquen: 

  * Funciona amb els protocols FTP, FTPS (només control de connexió), HTTP, HTTPS, SSH i FSP.
  * Permet l'ús de servidors intermediaris de FTP i HTTP.
  * Permet la transferència FXP de fitxers (transferint fitxers entre 2 servidors remots via FTP).
  * Funciona amb estils de llistat de directori de UNIX, EPLF, Novell, OSXOS, VMS, MVS i NT (DOS).
  * Menú de preferits que permeten connectar a llocs webs remots de forma ràpida.
  * Completament internacionalitzat i disponible en una quarantena de llengües.

El gFTP es troba normalment als repositoris de les distribucions.
GIMP
2016-03-24 23:20:37

El GIMP es pot utilitzar com a un simple programa de dibuix, com a un programa de retoc fotogràfic professional, com a un sistema de processament massiu en línia, com a un dissenyador massiu d'imatges de producció, com a un convertidor de formats gràfics, etc. Es troba disponible per a Linux, Windows i Mac. Entre d'altres, hi trobem aquestes funcionalitats: 

  * Joc complet d'eines de dibuix, incloent-hi Pinzell, Llapis, Aerògraf, Clonador, etc.


  * Eines de selecció simples, per forma o per color, i eines de selecció avançada del primer pla.


  * Disseny per capes i per canals.


  * Imatges animades.


  * Fractals.


  * Imatges vectorials SVG.


  * Eines per a crear imatges per a pàgines web.


  * Joc complet de filtres i efectes.


  * Compatible amb la majoria de formats d'imatge propietaris i lliures. Fins i tot SVG, PDF i PS.


  * Permet incorporar diversos connectors, filtres i extensions. Per exemple, per al tractament d'imatges RAW.



## Informació addicional

  * Disposem [de la traducció del manual oficial](https://docs.gimp.org/2.10/ca/) del GIMP. Podeu trobar-lo també en altres llengües a [docs.gimp.org](http://docs.gimp.org/).


  * L'equip del GIMP de Softcatalà va crear un paquet de tutorials que són d'ajuda per iniciar-se al programa i que us els podeu baixar en un [fitxer en format ZIP (6 Mb)](/w/images/c/c2/Gimp_Tutorial.zip "Gimp Tutorial.zip")

Nota: la instal·lació en plataformes Windows és en anglès. Important: Des de la versió GIMP 2.4.0, la selecció de l'idioma en plataformes Windows s'integra amb la del sistema operatiu. Per a tenir el GIMP en català, cal anar al Tauler de control - Opcions regionals i de llengua, i seleccionar el català a les pestanyes Opcions regionals i Avançats. Alternativament, podeu fer servir el [Catalanitzador de Softcatalà](/programes/catalanitzador-de-softcatala/ "Rebost:Catalanitzador de Softcatalà").
GNOME
2016-03-24 23:20:41

El GNOME és un entorn d'escriptori per al nostre ordinador disponible per a sistemes Unix i GNU/Linux, conegut sobretot perquè és un dels escriptoris que inclouen la majoria de distribucions GNU/Linux. El GNOME inclou un seguit d'aplicacions que ens permeten gestionar completament el nostre ordinador i desenvolupar-hi qualsevol acció relacionada (Internet, ofimàtica, multimèdia, etc). Entre els programes més coneguts hi ha l'Epiphany (navegador web), l'Evolution (correu electrònic, gestor personal), el Totem (reproductor multimèdia), el Brasero (enregistrador CD/DVD), l'Ekiga (telefonia IP) i desenes de programes més disponibles en català. A més, molt programari lliure es basa en les biblioteques Gtk del GNOME, com l'Abiword, el GnuCash, el Gnumeric, el Pidgin i d'altres. Instal·lació Linux: Hi ha distribucions que inclouen el GNOME com a escriptori per defecte. La majoria de distribucions, encara que no es basin en GNOME, permeten l'opció d'instal·lar-lo. Consulteu la informació sobre la vostra distribució GNU/Linux.
GPG Tools
2016-03-24 23:20:51

El projecte GPGTools integra uns instal·lador per al sistema operatiu OS X que permet utilitzar a l'aplicació Mail les característiques GPG. El formen 4 aplicacions: 

  * GPGMail, un complement de Mail que serveix per xifrar missatges.
  * Accés a claus GPG, claur de gestió de les claus GPG.
  * GPGServices, per poder xifrar en qualsevol part del sistema (en procés de traducció).
  * GPG Preferences, panell de preferències del sistema, que permet gestionar les funcions d'actualització i veure què tenim instal·lat (en procés de traducció).

 

### Avís important

Si trobeu cap problema amb la traducció, feu-lo arribar a l'[autor de la traducció](/wiki/Usuari:Pau_Sell%C3%A9s_i_Garcia "Usuari:Pau Sellés i Garcia").
GThumb
2016-03-24 23:20:55

El gThumb és un visualitzador i navegador d'imatges per a l'escriptori GNOME. 

Entre les seves característiques, destaquen: 

  * Formats admesos: BMP, JPEG, GIF, PNG, TIFF, ICO, XPM. 
  * Visualització de les dades EXIF de les imatges JPEG . 
  * Rotació, inversió, reflexió d'imatges, i mode de blanc i negre. 
  * Navegació de les carpetes del disc dur mostrant miniatures de les imatges. 
  * Actualització automàtica del contingut de les carpetes. 
  * Permet afegir comentaris a les imatges. 
  * Imprimeix imatges i comentaris. 
  * Canvi de colors, contrast, brillantor i saturació. 
  * Canvi de resolució. 
  * Desa en els segÜents formats: JPEG, PNG, TIFF, TGA. 
  * Importa imatges des d'una càmara digital. 
  * Crea àlbums web. 
  * Reanomenament en sèrie d'imatges. 
  * Canvi de data i hora de les imatges. 
  * Transformacions JPEG sense pèrdua. 
  * Troba imatges duplicades. 
  * Enregistra imatges a CD/DVD. 



  
El gThumb es troba normalment als repositoris de les distribucions Linux.
Gastroteca.cat
2016-03-24 23:21:00

Gastroteca.cat és una aplicació mòbil del portal web de promoció i suport a la comercialització dels productes agroalimentaris locals. És un canal interactiu i dinàmic al servei productors, elaboradors, comerços i distribuïdors, cuiners, gastrònoms, promotors del turisme gastronòmic, experts i consumidors. 

A la gastroteca hi trobareu tota la informació dels productes, qui els produeix, punts de venda on poder-los comprar (inclosa la venda per Internet), com cuinar-los, restaurants, rutes gastronòmiques, notícies del sector... Tot un món entorn el bo i millor de la nostra terra.
Gbrainy
2016-03-24 23:21:05

El gbrainy és un joc per demostrar les vostres habilitats de raonament i pensament. Inclou els següents tipus de jocs: 

  * Trencaclosques lògics. Dissenyats per a desafiar les vostres habilitats de raonament i pensament. 
  * Càlcul mental. Basats en operacions aritmètiques que proven les vostres habilitats de càlcul mental. 
  * Entrenadors de memòria. Per a posar a prova i millorar la vostra capacitat de memòria a curt termini. 
  * Analogies verbals. Per desafiar les vostres aptituds verbals. 



El jugador pot escollir diferents nivells de dificultat fent que el gbrainy sigui entretingut per la canalla, adults o persones grans. Inclou també històric de partides del jugador, records personals del jugador, consells pel jugador i compatibilitat amb pantalla completa. 

Els exercicis es cronometren encara que podem definir el temps que volem donar a cada prova. Si ens embussem sempre podem passar al següent exercici o demanar una pista. Al finalitzar la partida es mostren els resultats obtinguts per cada tipus de joc. 

Important: La selecció de l'idioma en plataformes Windows s'integra amb la del sistema operatiu. Per a tenir el gbrainy en català cal anar al Tauler de control - Opcions regionals i de llengua, i seleccionar el català a les pestanyes Opcions regionals i Avançats.
Geany
2016-03-24 23:21:14

El Geany és un editor de text basat en GTK que funciona en diversos sistemes operatius i està preparat especialment per a programar en diversos codis de programació. 

Destaca la col·loració automàtica del text, autocompletat de les funcions, un terminal integrat, llista de símbols i altres. 

La instal·lació és en anglès. Un cop executat, es mostra en l'idioma de la configuració del sistema operatiu.
Gmail
2016-03-24 23:21:19

Gestioneu el vostre correu de Gmail, amb total accés a les funcions de la vostra bústia.
GnuCash
2016-03-24 23:21:24

El GnuCash és un gestor de finances personal i per a la petita i mitjana empresa, lliure i disponible per a diverses plataformes. 

Dissenyat per a ser utilitzat de forma fàcil, potent i flexible, el GnuCash permet fer un seguiment dels nostres comptes, accions, ingressos i despeses. Tan ràpid i intuïtiu com un llibre de comptabilitat, està basat en principis de comptabilitat professionals. 

Nota Windows: La instal·lació no és en català. Un cop instal·lat, el programa es mostra en l'idioma configurat al nostre sistema (Configuració Regional), i posteriorment no és possible canviar d'idioma amb els menús del GnuCash. Si volem que es mostri en català, prèviament la configuració del nostre sistema ha de ser en català.

Nota Linux: La forma més senzilla d'instal·lar el GnuCash és a través dels repositoris de la nostra distribució.
Gnumeric
2016-03-24 23:21:29

El Gnumeric és un gestor de fulls de càlcul semblant a l'Excel del Microsoft Office o al Calc del LibreOffice. El Gnumeric disposa de totes les funcions que s'esperen en un full de càlcul: funcions, diagrames, gràfics, opcions de format, anàlisi estadístic i moltes més. Nota: El programa s'instal·la en l'idioma configurat al nostre sistema, i posteriorment no és possible canviar d'idioma amb els menús del Gnumeric. Si volem que es mostri en català, prèviament la configuració del nostre sistema ha de ser català. Nota Linux: La forma més senzilla d'instal·lar el Gnumeric és a través dels repositoris de la nostra distribució.
Google Chrome
2016-03-24 23:21:33

El Google Chrome és el navegador de codi obert de Google, disponible en més de 40 idiomes, incloent-hi el català. Està concebut no únicament com un navegador, sinó també com a plataforma per a pàgines i aplicacions web, tenint en compte les característiques del web actual. Està construït a partir de components d'altres programes de codi lliure, com ara WebKit (motor de dibuix comú amb el Safari, i derivat del KHTML del [Konqueror](https://www.softcatala.org/programes/konqueror/ "Rebost:Konqueror")) i [Mozilla](https://www.softcatala.org/projectes/mozilla/ "Projectes/Mozilla"). Té la intenció d'aportar més estabilitat, major velocitat i seguretat que els altres navegadors, tot mantenint una interfície simple i eficient. Si no tinguéssiu la interfície del navegador en català, podeu canviar-la des del mateix navegador anant a: Personalitza i controla (icona de clau anglesa a la barra d'eines) > Opcions > Intermedi > Canvia la configuració de tipus de lletra i idioma > Idiomes > L'idioma de Google Chrome (seleccioneu català de la llista de llengües disponibles al menú desplegable)
Google Earth
2016-03-24 23:21:44

El Google Earth és un globus virtual desenvolupat per Google i disponible per a Windows, Linux i Mac. El Google Earth inclou una gran quantitat d'informació, d'entre la qual destaca: 

  * Imatgeria satèl·lit i aèria de tot el planeta de diversa resolució. Gran part dels Països Catalans tenen la màxima resolució disponible. A més, no només podem consultar la imatgeria més actual, sinó també les d'anys anteriors, en cas que estiguin disponibles.


  * Edificis en 3D. A moltes ciutats del món podem trobar models fotorealístics dels seus edificis.


  * Capes d'informació. Inclou carreteres, carrers, xarxa de metro, fotos del Panoramio, les entrades georeferenciades de la Wikipedia i molt més. Aneu a la finestra de Capes per a explorar-les.


  * Relleu de la superfície i dels fons marins. Ens podem submergir dins dels oceans i visitar les muntanyes submarines, els canyons, els canals i els fons abissals.


  * Street View. El Google Earth duu integrat el servei d'imatges de gran resolució dels carrers de moltes ciutats del món.


  * Google Sky. Per a visualitzar les estrelles, constel·lacions i galàxies del firmament amb gran detall.


  * Google Mart. Podem visitar el planeta vermell amb la imatgeria de màxim detall disponible, així com també el seu relleu.


  * GPS. Podeu importar dades des de dos-cents models de GPS directament al Google Earth.


  * Llenguatge kml. Amb aquest llenguatge estàndard, tant els usuaris domèstics com els usuaris professionals poden crear contingut geogràfic i compartir-lo.

Nota: El programa s'instal·la en la llengua del vostre sistema. Si no us apareix en català, aneu a Tools>Options..., pestanya General, i a Language Settings trieu el català.
Google+
2016-03-24 23:21:49

Estigueu en contacte amb els vostres amics mitjançant el Google+. Compartiu amb ells fotos, localització, i activitats.
Gramps
2016-03-24 23:21:58

El Gramps és un programa de suport a la recerca genealògica. Permet crear arbres genealògics, i obtenir-ne tota mena d'informes textuals i gràfics, generar calendaris d'efemèrides familiars, i fins i tot pàgines web. 

Permet d'associar les fonts de les dades, així com top tipus de material multimèdia, a les persones i famílies. És molt flexible a l'hora d'introduir les dades. Permet donar dates aproximades, segons diferents criteris (intervals, posteriors a una data, ...). 

La forma més fàcil d'instal·lar a Linux és a través dels repositoris.
Gsview
2016-03-24 23:22:02

El GSview és una interfície gràfica per al Ghostscript, intèrpret per al llenguatge de descripció de pàgines PostScript utilitzat per les impressores làser. El GSview permet visualitzar o imprimir les pàgines seleccionades que segueixin les convencions estructurals dels documents PostScript d'Adobe, i necessita el Ghostscript. 

  
Nota: El Gsview requereix el programa AFPL Ghostscript 8.00 que està inclòs al mateix fitxer zip. Primer heu d'instal·lar gs800w32.exe i després el programa GSview (gsv44w32.exe)
Guia d'estil de Softcatalà
2016-03-24 23:22:06

L'objectiu de la Guia d'estil de Softcatalà és establir les normes que s'han d'aplicar a totes i cadascuna de les traduccions que es fan a Softcatalà, i es pot considerar com el complement del Recull de termes, un glossari amb més de 1.800 entrades en anglès, amb la seva traducció corresponent al català, que Softcatalà va publicar recentment. Aquesta guia, que recull l'experiència de Softcatalà en la traducció durant els darrers deu anys, resulta força útil per a traductors de programari i pàgines web al català, atès que recull multitud de casos i dubtes que es presenten tot sovint durant el procés de traducció. S'hi indiquen algunes normes gramaticals que són, a vegades, poc conegudes o que provoquen confusió entre els traductors i correctors, i inclou també una llista en català de països, ciutats i llengües del món. Fent pública aquesta guia d'estil, Softcatalà vol posar la seva experiència a l'abast de tothom que vulgui traduir programes o pàgines web al català, o escriure'n en aquest idioma, o que simplement hi tingui curiositat. Softcatalà ha comptat amb el suport del Centre de Terminologia TERMCAT, entitat que s'ha encarregat de revisar el contingut de la Guia d'estil i suggerir-hi canvis i addicions. Addicionalment, la Guia ha estat revisada per experts de diverses universitats i empreses dedicades a la localització de programari, i per professionals de la llengua i la traducció. Us oferim la Guia en 2 formats: el format editable OpenDocument (odt) per a [LibreOffice](/wiki/Rebost:LibreOffice "Rebost:LibreOffice"), [Abiword](/wiki/Rebost:Abiword "Rebost:Abiword"), [KOffice](/wiki/Rebost:KOffice "Rebost:KOffice") i altres [paquets ofimàtics compatibles](http://www.softcatala.org/wiki/Categoria:Rebost_Ofim%C3%A0tica), i el format no editable PDF, que podeu obrir amb l'[Adobe Reader](/wiki/Rebost:Adobe_Reader "Rebost:Adobe Reader") o [altres visualitzadors de fitxers pdf](http://www.softcatala.org/wiki/Categoria:Rebost_Ofim%C3%A0tica).
GvSIG
2016-03-24 23:22:10

El gvSIG és un Sistema d'Informació Geogràfica (SIG) lliure (llicència GPL), multiplataforma (Windows, Linux i Mac) i multilingüe (català, anglès, alemany, espanyol, basc, francès, gallec, italià, portugués, txec, romanès, polonès i xinès). Està desenvolupat per l'empresa valenciana IVER, l'empresa Prodelta i la Universitat Jaume I, amb finançament de la Generalitat Valenciana i la Unió Europea. 

El gvSIG està programat en Java i utilitza les biblioteques SIG reconegudes com Geotools o Java Topology Suite (JST). Permet la utilització dels formats cartografia digital més comuns, com els formats vectorials GML, SHP, DXF, DWG, DGN, KML, els formats ràster MrSID, GeoTIFF, ENVI o ECW, i els protocols remots WMS, WCS o WFS, entre d'altres. A més disposa d'un sistema d'extensions que permet ampliar-ne les característiques. La seva interfície és molt semblant a la del programa ArcGIS. 

Nota: Tot i que es triï el català (valencià) durant la instal·lació, un cop executat el programa es mostra en espanyol. Aneu a les Preferències per canviar-ne l'idioma.

Nota Linux: El gvSIG, com altres aplicacions Java, pot ser incompatible un cop instal·lat amb els efectes d'escriptori (Compiz Fusion). A Informació addicional (aquí sota) teniu l'enllaç a la solució, o si no, desactiveu els efectes d'escriptori.